《赠南塘祁君》
明代·叶永秀

有客住南塘，门临一镜光。雨馀新水碧，云静晓山苍。

丽日开晴嶂，薰风送嫩凉。荷香来砚沼，柳影拂琴床。

帘捲红尘隔，窗虚白昼长。依蒲飞翡翠，傍藻戏鸳鸯。

踪迹虽韬晦，声华自播扬。勋劳黄纸到，不待晚菘尝。

作者简介：广州府东莞人，字汝实。弘治三年进士。知乌程县，清慎公勤，锄恶扶善。筑桥辟港以疏水患。擢御史，正德间巡按畿辅，以刚直被出为永州知州。刘瑾诬以罪，夺职归。瑾诛，起知卫辉府，官至陕西按察副使。